Notitia de conflictu quem habuerunt canonici Sancti Mauricii Agaunensis ecclesie cum Girardo Arlebaldo. Dedit igitur Girardus Pandulpho et ceteris fratribus placitum de Castello Sinemuro, sicut clauditur flumine Armenzona, et de ecclesia sancti Mauricii ibidem constructa, et de decimis et de parrochia, vel reliquis reddibitionibus beato Mauricio et sue potestati de Sinemuro pertinentibus. Et spopondit idem ipse Girardus sub fidei sacramento se amplius in nullam calumpniam facturum, sed per se retenturum et debita servitia singulis annis redditurum, et canonicos dispersos ab ecclesia revocaturum, eisque parrochiam et decimas et alia omnia restiturum, et ex preteritis negligentiis sumpsit satisfactionem, et contulit illis pro retento censu pecunie partem, scilicet L. fertones. Canonici, promissis ejus creduli, dederunt ei absolutionem ab interdictu, et sancti Innocentii partem ob memoriam vestiture sue ut sciretur ab omnibus castellum de Sinemuro et ecclesiam cum parrochianis omnibus non esse ullius ecclesie alterius. Hoc autem factum est coram Rainaldo de Glana et Humberto, Episcopo Parisiensi, et Quignaco de Verziaco, et Agano, abbate de monasterio Sancti Johannis, et Catulo de Simbernone et quampluribus aliis.